2018/0140 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o elektronskih informacijah o prevozu blaga

(Besedilo velja za EGP)

1.Ozadje

Komisija je predlog uredbe o elektronskih informacijah o prevozu blaga sprejela 17. maja 2018 kot del tretjega svežnja „Evropa v gibanju“. Cilj predloga je zmanjšati upravno breme ter izboljšati prometno in logistično učinkovitost z omogočanjem digitalne izmenjave med podjetji in organi.

Datum predložitve predloga Evropskemu parlamentu in Svetu

(dokument COM(2018) 279 final – 2018/0140 COD): 17. maj 2018. Datum mnenja Evropskega ekonomsko-socialnega odbora: 17. oktober 2018. Datum stališča Evropskega parlamenta, prva obravnava: 12. marec 2019. Datum predložitve spremenjenega predloga: ni relevantno. Datum sprejetja stališča Sveta: 7. april 2020.

2.Cilj predloga Komisije

Predlog Komisije je nova zakonodajna pobuda, katere cilj je zmanjšati upravno breme in povečati učinkovitost prometnega sektorja z vzpostavitvijo pogojev za širšo uporabo digitalnih tehnologij in izmenjavo zakonsko predpisanih informacij med gospodarskimi subjekti in organi. Določa sklop enotnih zahtev za elektronsko izmenjavo zakonsko predpisanih informacij o blagu, ki se prevaža na ozemlju EU.

Predlog Komisije ne določa novih zahtev glede informacij. Določa le okoliščine, v katerih organi morajo sprejeti informacije, predložene v elektronski obliki. Glavni pogoj je, da morajo gospodarski subjekti za elektronsko predložitev informacij organom uporabljati varne in certificirane platforme, temelječe na informacijski in komunikacijski tehnologiji. Obenem predlog Komisije zahteva, da organi za dostop do elektronsko predloženih informacij gospodarskih subjektov in njihovo obdelavo uporabljajo skupna pravila in postopke, vključno s tehničnimi specifikacijami. Gospodarski subjekti bodo navedena elektronska sredstva lahko uporabili namesto papirja, vendar to ne bo obvezno.

Novo digitalno okolje bo temeljilo zlasti na izmenjavi informacij stroj-stroj, še vedno pa bo podprta tudi izmenjava informacij v človeku berljivi obliki, s čimer se bo zagotovilo, da bodo organi svoje dolžnosti v zvezi z izvrševanjem lahko opravljali v vseh okoliščinah.

3.Pripombe k stališču Sveta

Stališče Sveta v celoti odraža politični dogovor, ki sta ga Evropski parlament in Svet dosegla 27. novembra 2019. Komisija ta dogovor podpira, saj je tesno v skladu s cilji predloga Komisije in vsemi bistvenimi posebnimi določbami, ki jih je Komisija predlagala za zagotovitev njihove uresničitve. Spremembe, ki jih je vnesel Svet, so namenjene nadaljnji pojasnitvi ali podrobnejši opredelitvi določb iz predloga Komisije. To vključuje spremembe osrednjih elementov predloga – področja uporabe, vidikov, ki se nadalje opredelijo z izvedbenimi in delegiranimi akti, obdobja izvajanja in prihodnjega pregleda.

·V predlogu Komisije je bilo jasno in podrobno določeno področje uporabe, in sicer so bile navedene zahteve glede informacij, v zvezi s katerimi se uporablja uredba in kot so določene v številnih pravnih aktih EU in nacionalnih pravnih aktih, ki urejajo prevoz blaga na ozemlju Unije ter ki so navedeni ali naj bi se navedli v Prilogi I k uredbi. V stališču Sveta je podrobno določeno področje uporabe ohranjeno, vendar so ohranjeni zgolj sklici na ustrezne člene zadevnih aktov EU, ki so poleg tega prestavljeni iz Priloge v besedilo uredbe. Svet je tudi dodal sklic na prihodnje izvedbene ali delegirane akte na podlagi Direktive (EU) 2016/797 o interoperabilnosti železniškega sistema v Evropski uniji, če se takšni akti sprejmejo ali spremenijo tako, da vključujejo zahteve glede informacij, ki spadajo na področje uporabe uredbe. Kar zadeva vsebino, področje uporabe uredbe v stališču Sveta ostaja nespremenjeno, navedene spremembe pa so za Komisijo sprejemljive.

·Glede na zelo tehnično naravo izvajanja prihodnjega okolja elektronskih informacij o prevozu blaga v predlogu Komisije niso bile določene vse podrobnosti strukture sistema, temveč samo njegovi glavni elementi in zahteve glede funkcionalnosti, ki bi jih morali ti elementi izpolnjevati. Predlagano je bilo, da bi se podrobna pravila in tehnične specifikacije sprejeli pozneje z (večinoma izvedbenimi) akti Komisije. Svet je v skladu s cilji Komisije vključil dodatne smernice za sprejetje teh pravil in tehničnih specifikacij, in sicer je med drugim dodal, da naj bi Komisija skušala zagotoviti interoperabilnost skupnega sklopa podatkov eFTI in podsklopov podatkov eFTI z ustreznimi modeli podatkov, sprejetimi na mednarodni ravni ali na ravni Unije, ter da naj bi kakršne koli specifikacije, sprejete v zvezi s platformami eFTI, ostale čim bolj tehnološko nevtralne. Nadalje je Svet v svojem stališču spremenil naravo pooblastil Komisije za vzpostavitev skupnega sklopa podatkov eFTI in podsklopov podatkov eFTI v zvezi z zahtevami glede zakonsko predpisanih informacij, ki jih zajema uredba, in sicer je pooblastila spremenil iz izvedbenih v delegirana. Ta sprememba je bila med drugim odziv na stališče Evropskega parlamenta, ki je v prvi obravnavi pozval k večji vlogi Parlamenta pri sprejemanju podrobnih pravil, kar je Komisija podprla.

·V stališču Sveta so bili uvedeni tudi posebni roki za sprejetje večine izvedbenih in delegiranih aktov, rok, do katerega morajo države članice začeti sprejemati zakonsko predpisane informacije, ki jih gospodarski subjekti predložijo elektronsko, pa je bil prestavljen za eno leto. Na splošno je rezultat uravnotežen, čeprav ambiciozen. Vsem zainteresiranim stranem, tj. Komisiji, organom držav članic in akterjem iz zasebnega sektorja, omogoča, da se pripravijo in pravočasno izpolnijo svoje obveznosti na podlagi te uredbe.

·Svet je v svojem stališču dodal več podrobnosti o obsegu in poudarku ocene, ki bi morala spremljati vrednotenje izvajanja uredbe s strani Komisije v štirih letih in pol od začetka uporabe uredbe. Zlasti se od Komisije zahteva, da oceni možne pobude, s katerimi bi:

a) uvedli obveznost za gospodarske subjekte, da zakonsko predpisane informacije organom namesto na papirju zagotavljajo elektronsko, in

b) zagotovili interoperabilnost in medsebojno povezljivost med okoljem eFTI ter različnimi sistemi, ki jih organi trenutno uporabljajo za beleženje zakonsko predpisanih informacij in dostop do njih na podlagi drugih aktov EU o prometu, ki niso bili vključeni v področje uporabe te uredbe.